钦定古今图书集成/历象汇编/庶征典/第144卷 > 元耐得翁就日录 > 《论梦》
## 钦定古今图书集成/历象汇编/庶征典/第144卷 > 元耐得翁就日录 > 《论梦》

唐人著梦书，言“梦有征夫梦”者，何也？释氏以四法判
之：一曰无名熏习，二曰旧识巡游，三曰四大偏增，四
曰善恶先兆。《周官》：“筮人掌占六梦，一曰正梦，二曰噩
梦，三曰思梦，四曰寤梦，五曰喜梦，六曰惧梦。造化权
舆，曰神遇为梦，形接为事。浮虚，梦扬，沈实梦溺。寝藉
带，梦蛇鸟衔发，梦。飞将雨梦，水将晴梦，火将病梦，食
将忧，梦歌舞。”此列子之论也。李泰伯《潜书》云：“梦者之
在寝也，居其旁者无异见，耳目口鼻手足，皆故形也。
魂之所游，则或羽而仙，或冠而朝，或宫室舆马，女妇
奏舞，兴乎其前，忽富骤荣，乐无有限极。及其觉也，抚
其躬无毛发之得，于是始知其妄而笑。此无他，独其
心之溺焉耳。”呜呼！将幸而觉邪？抑将冥冥遂至于死
邪？前者诸说，各有所见，且《周官》载之甚悉，而列子之
神遇，李泰伯之魂游心溺，果然哉？然有二说：如夜梦
得金宝，觉而无所获；若梦与女人交，觉而失精，此非
心溺乎？如夏月露卧，偶夜露下而失覆，则梦雪降；冬
月掖被衾多，则梦火炽，此非神遇乎？夫至人无梦者，
缘无想念，盖恐此路头熟著其所好而往，则将冥冥
没没而不知返者有之。要在平昔学力，读者当察之。